Oʻzbekiston Respublikasida naqd pulsiz hisob-kitoblar toʻgʻrisidagi nizomga oʻzgartirish va qoʻshimchalar kiritish haqida
(resolution, 2020-04-13)

Oʻzbekiston Respublikasining “Oʻzbekiston Respublikasining Markaziy banki toʻgʻrisida”gi va 2015-yil 20-avgustdagi OʻRQ-391-son “Oʻzbekiston Respublikasining ayrim qonun hujjatlariga xususiy mulkni, tadbirkorlik subyektlarini ishonchli himoya qilishni yanada kuchaytirishga, ularni jadal rivojlantirish yoʻlidagi toʻsiqlarni bartaraf etishga qaratilgan oʻzgartish va qoʻshimchalar kiritish toʻgʻrisida”gi qonunlariga muvofiq Oʻzbekiston Respublikasi Markaziy banki Boshqaruvi qaror qiladi: 1. Oʻzbekiston Respublikasi Markaziy banki Boshqaruvining 2013-yil 26-apreldagi 9/1-sonli qarori (roʻyxat raqami 2465, 2013-yil 3-iyun) (Oʻzbekiston Respublikasi qonun hujjatlari toʻplami, 2013-y., 23-son, 309-modda) bilan tasdiqlangan Oʻzbekiston Respublikasida naqd pulsiz hisob-kitoblar toʻgʻrisidagi nizomga ilovaga muvofiq oʻzgartirish va qoʻshimchalar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. Muqaddima quyidagi tahrirda bayon etilsin: “Mazkur Nizom Oʻzbekiston Respublikasining Fuqarolik kodeksi, “Oʻzbekiston Respublikasining Markaziy banki toʻgʻrisida”gi, “Banklar va bank faoliyati toʻgʻrisida”gi, “Elektron toʻlovlar toʻgʻrisida”gi, “Xoʻjalik yurituvchi subyektlar faoliyatining shartnomaviy-huquqiy bazasi toʻgʻrisida”gi hamda “Sud hujjatlari va boshqa organlar hujjatlarini ijro etish toʻgʻrisida”gi qonunlariga muvofiq Oʻzbekiston Respublikasida naqd pulsiz hisob-kitoblarni amalga oshirish tartibini belgilaydi.”. 2. 11-band quyidagi tahrirda bayon etilsin: “11. Mijoz hisob-kitob operatsiyalariga doir barcha masalalar boʻyicha unga xizmat koʻrsatuvchi bankka murojaat qiladi. Bank va mijoz oʻrtasidagi nizolar ular oʻrtasida tuzilgan bank hisobvaragʻi shartnomasiga muvofiq hal qilinadi. Oʻzaro kelishuvga erishilmagan taqdirda, masalalar sud orqali hal etiladi.”. 3. 20-band quyidagi tahrirda bayon etilsin: “20. Bank tomonidan hisob-kitob hujjatlari quyidagi hollarda ijroga qabul qilinadi: yuridik shaxslardan — hisob-kitob hujjatlaridagi imzolar va muhr izi imzolar namunalari va muhr izi qoʻyilgan varaqchada koʻrsatilgan namunaga muvofiq (rahbarlik vazifalarini hamda buxgalteriya hisobi va moliyaviy boshqarish vazifalarini amalga oshiradigan shaxsning) boʻlganda (mikrofirmalar uchun buxgalteriya hisobi va moliyaviy boshqarish vazifalarini amalga oshiruvchi shaxsning imzo namunasini taqdim etish talab etilmaydi); yakka tartibdagi tadbirkorlik va yuridik shaxs tashkil etmasdan turib dehqon xoʻjaligi faoliyati bilan shugʻullanuvchi shaxslardan — hisob-kitob hujjatlaridagi imzo va muhr izi imzolar namunalari va muhr izi qoʻyilgan varaqchada koʻrsatilgan namunaga muvofiq boʻlgan taqdirda, bank tomonidan ijroga qabul qilinadi. Mijozlarning imzolar namunalari va muhr izi qoʻyilgan varaqchasida dumaloq muhr izi qoʻyilmagan boʻlsa, hisob-kitob hujjatlari muhr izisiz qabul qilinadi. Hisob-kitob hujjatlari imzolar namunalari va muhr izi qoʻyilgan varaqchaga imzo qoʻygan shaxslar tomonidan imzolanishi shart. Hisob-kitob hujjatlarini faksimile usulida nusxa koʻchirish vositalaridan foydalangan holda imzolash taqiqlanadi.”. 4. 30-band quyidagi tahrirda bayon etilsin: “30. Toʻlov topshiriqnomalari bilan tovarlar (ishlar, xizmatlar), soliqlar va boshqa majburiy toʻlovlar hamda qonun hujjatlarida taqiqlanmagan boshqa toʻlovlar boʻyicha hisob-kitoblar amalga oshirilishi mumkin. Xoʻjalik yurituvchi subyektlar tomonidan Oʻzbekiston Respublikasining interaktiv davlat xizmatlari yagona portali va Oʻzbekiston Respublikasi Davlat soliq qoʻmitasining rasmiy saytida joylashgan soliq toʻlovchilarning shaxsiy kabineti orqali elektron toʻlov topshiriqnomasi bilan budjetga va davlat maqsadli jamgʻarmalariga soliqlar hamda boshqa majburiy toʻlovlar amalga oshirilishi mumkin.”. 5. 44-bandning birinchi xatboshisi “tashkilot muhri bilan” degan soʻzlardan keyin “(muhr mavjud boʻlgan taqdirda)” degan soʻzlar bilan toʻldirilsin. 6. 45-bandda: “a” kichik bandning ikkinchi xatboshisi quyidagi tahrirda bayon etilsin: “Bunda toʻlov talabnomasining birinchi va ikkinchi nusxalari – bankda qoldiriladi. Toʻlov talabnomasining uchinchi nusxasi – u kelib tushgandan keyingi ish kunidan kechiktirmay (mablagʻlarni toʻlovchi yoki uning vakili belgilangan muddatda bankka tashrif buyurmagan hollar bundan mustasno), bank tomonidan hujjatni qabul qilish sanasi koʻrsatilgan holda akseptlash uchun mablagʻlarni toʻlovchi yoki uning vakiliga topshiriladi.”; “b” kichik bandning uchinchi xatboshisi quyidagi tahrirda bayon etilsin: “uchinchi nusxasi — keyingi ish kunidan kechiktirmay (mablagʻlarni toʻlovchi yoki uning vakili belgilangan muddatda bankka tashrif buyurmagan hollar bundan mustasno), bank tomonidan qabul qilish sanasi koʻrsatilgan holda akseptlash uchun mablagʻlarni toʻlovchi yoki uning vakiliga topshiriladi.”. 7. 49, 54 va 71-bandlardagi “uch kun” degan soʻzlar “uch ish kuni” degan soʻzlar bilan almashtirilsin. 8. 51-bandning ikkinchi xatboshisidagi “oʻn kun” degan soʻzlar “oʻn ish kuni” degan soʻzlar bilan almashtirilsin. 9. 59-bandda: “g” kichik band quyidagi mazmundagi uchinchi xatboshi bilan toʻldirilsin: “tijorat banklariga shartnoma asosida depozitga qoʻyilgan Oʻzbekiston Respublikasining respublika budjeti mablagʻlari va ular boʻyicha hisoblangan foizlari oʻz vaqtida qaytarilmagan taqdirda, ularning istalgan hisobvaraqlariga;”; uchinchi xatboshi toʻrtinchi xatboshi deb hisoblansin. 10. 63-band quyidagi tahrirda bayon etilsin: “63. Inkasso topshiriqnomalari boʻyicha mablagʻlarni undirib olishni toʻxtatib qoʻyish yoki chaqirib olish inkasso topshiriqnomasini taqdim etgan organ tomonidan yoki undiruvchining arizasiga koʻra yoxud sud qaroriga muvofiq amalga oshiriladi. Inkasso topshiriqnomasi sud qaroriga asosan bekor qilinishi mumkin.”.